
Bifunkciós di- és szeszkviterpén vázas 1,3- és 1,4-aminoalkohol származékok sztereoszelektív szintézise

Kulcsszavak: terpénkémia; antiproliferatív hatás; Wagner-Meerwein átrendeződés; szantonin; szteviol
Bevezetés: A természetes forrásból nyerhető szeszkvi – és diterpének
számos biológiailag aktív vegyületcsalád szintézisének kiindulási anyagai.
Ilyen az ent-kaurán vázzal rendelkező szteviol, mely a Stevia rebaudiana
(jázminpakóca) szteviozid glikozidjából és a szantonin, ami az Artemisia
maritima var. stechmannianaból állítható elő.
Eredmények: Kutatásom során feladatomul kaptam antiproliferatív hatású
szeszkvi- és diterpén 1,3- és 1,4-aminoalkoholok sztereoszelektív
szintézisét. A megfelelő aminoalkohol regioizomerekhez (2-3) egy
kulcsfontosságú, ent-beyerán vázzal rendelkező β-keto-alkoholon keresztül
jutottam el, melyet szteviol-metilészterből kiindulva az epoxid vegyület
Wagner-Meerwein típusú átrendeződésével kaptam meg. A szantoninból (4)
kiindulva két lépésben jutottam egy kulcsintermedier laktonhoz, melyből
hidrazidos gyűrűnyitást követő redukció eredményezte az alapvegyület
primer 1,4-aminoalkoholt (5, R = H).

Megbeszélés: A szintetizált vegyületek szerkezetigazolása HRMS és NMR
spektroszkópiával történt. Az aminoalkoholok in vitro farmakológiai
vizsgálata során figyelemre méltó antiproliferatív hatásokat figyeltünk meg,
melyek hatás-szerkezet összefüggései alapját képezhetik további, hatékony
vegyületek tervezésének.

